Хецендорф је предлагао нереалне и грандиозне планове, не узимајући у обзир терен и климу. Планови му често нису узимали у обзир снагу непријатеља. Српска војска се показала много ефикаснијом него што је он предвиђао. Његове прве офанзиве против Италије исто тако су биле лоше вођене и завршавале су великим људским губицима. Његовим грешкама аустроугарска војска је прву годину рата завршила војно значајно ослабљена. Најкатастрофалнији пораз је био током Брусиловљеве офанзиве, када је аустроугарска војска изгубила 1,5 милиона војника. После тога аустроугарска војска више није била значајна војна сила. Више није могла да изводи офанзиве без немачке помоћи. Већина аустријских победа је била могућа само заједно са немачком армијом, од које су постали јако зависни. Постоји и супротно мишљење британског историчара Сирила Фолса који о Хецендорфу има мишљење да је био најбољи стратег и да су немачки генерали правили офанзиве по Хецендорфовим плановима.